11-jarige eet en eet en eet … om pa se lewe te red!Argieffoto (Foto: congerdesign/Pixabay) Lu Zikuan (11) van Xinxiang in China moet gewig optel sodat hy ŉ beenmurgoorplanting kan ondergaan vir sy pa, wat sewe jaar gelede met leukemie gediagnoseer is. Zikuan eet nou minstens vyf maaltye per dag om die nodige gewig op te tel. Dokters het gesê hy moet minstens 45 kg weeg voor hy ŉ skenker mag word, en die ideale gewig is 50 kg. Toe die gesin die nuus gehoor het, het hy slegs 30 kg geweeg. Sy pa, Lu Yanheng, ontvang steeds behandeling, maar sy toestand het sedert verlede jaar Augustus begin versleg en hy moes ŉ bloedoortapping ondergaan. Sy enigste langtermynopsie is ŉ beenmurgoorplanting en Zikuan is die geskikte skenker. Die 11-jarige weeg tans reeds 43 kg en hy eet hoofsaaklik vetterige vleis met rys. Sy ma maak staat op afslagvleis van die kruidenierswarewinkel waar sy werk. Zikuan se maats het hom oor die gewigstoename gespot en hom “pangzi” (vettie) genoem, het sy onderwyser, Zhao Meng-meng, gesê. Hulle het dit dadelik gestaak toe hulle hoor hoekom Zikuan so vasberade is om gewig op te tel. Die seun sê hy is nie kwaad omdat hy “vet” genoem word nie. “Red eers vir pa, verloor die gewig later,” het hy aan plaaslike media gesê. Sy skool is ook besig met ŉ fondsinsameling om die gesin te help.